โอกาวะ (จังหวัดโคจิ)

โอกาวะ(ญี่ปุ่น:大川村;โรมาจิ:Ōkawa-mura) เป็นหมู่บ้านที่ตั้งอยู่ในอำเภอโทซะทางตอนเหนือของจังหวัดโคจิประเทศญี่ปุ่นมีขนาดพื้นที่ทั้งหมด 95.27 ตารางกิโลเมตร (36.78 ตารางไมล์) มีจำนวนประชากร ณ วันที่ 1 กรกฎาคม ค.ศ. 2024 ประมาณ 337 คนมีความหนาแน่นของประชากร 3.54 คนต่อตารางกิโลเมตร
หมู่บ้านโอกาวะตั้งอยู่ในเทือกเขาชิโกกุทางตอนเหนือของจังหวัดโคจิ ติดกับจังหวัดเอฮิเมะมีแม่น้ำโยชิโนะไหลผ่านหมู่บ้านจากตะวันตกไปตะวันออก ศูนย์กลางหมู่บ้านเดิมจมอยู่ใต้น้ำเนื่องจากมีการสร้างเขื่อนซาเมอูระซึ่งตั้งอยู่ในเมืองโมโตยามะที่อยู่ใกล้เคียงจึงทำให้เกิดเป็นทะเลสาบ ปัจจุบัน ศาลาว่าการหมู่บ้านตั้งอยู่ในพื้นที่โคมัตสึริมทะเลสาบ
โอกาวะมีภูมิอากาศแบบอบอุ่นชื้นกึ่งเขตร้อน(การแบ่งเขตภูมิอากาศแบบเคิพเพินCfa) มีลักษณะคือ ฤดูร้อนที่อบอุ่น และฤดูหนาวที่เย็นสบาย มีหิมะตกเล็กน้อย อุณหภูมิเฉลี่ยทั้งปีในโอกาวะอยู่ที่ 11.3 °C ปริมาณน้ำฝนเฉลี่ยทั้งปีอยู่ที่ 2,536 มิลลิเมตร โดยเดือนกันยายนเป็นเดือนที่มีฝนตกชุกที่สุด อุณหภูมิสูงสุดเฉลี่ยอยู่ในเดือนมกราคมอยู่ที่ประมาณ 22.4 °C และต่ำสุดในเดือนมกราคมอยู่ที่ประมาณ 0.0 °C
ตามข้อมูลสำมะโนประชากรของญี่ปุ่นประชากรของโอกาวะมีจำนวนสูงสุดในราว ค.ศ. 1960 แต่ลดลงอย่างรวดเร็วในช่วงหลายทศวรรษต่อมาหลังจากที่เขื่อนซาเมอูระก่อสร้างแล้วเสร็จจนน้ำท่วมพื้นที่ที่อยู่อาศัยหลักของหมู่บ้าน ตั้งแต่นั้นมา ประชากรของโอกาวะก็ยังคงมีอายุมากขึ้นและจำนวนลดลงเรื่อย ๆ
เช่นเดียวกับพื้นที่ของจังหวัดโคจิทั้งหมด พื้นที่ที่เป็นโอกาวะเดิมเป็นส่วนหนึ่งของแคว้นในอดีตที่ชื่อแคว้นโทซะครั้นในยุคเอโดะพื้นที่ดังกล่าวเป็นส่วนหนึ่งของแคว้นศักดินาโทซะซึ่งปกครองโดยตระกูลยามาอูจิซึ่งมีฐานที่พำนักอยู่ที่ปราสาทโคจิหมู่บ้านโอกาวะได้รับการจัดตั้งขึ้นในระบบเทศบาลเมื่อวันที่ 1 ตุลาคม ค.ศ. 1889 ต่อมาในช่วงปลายคริสต์ศตวรรษที่ 20 พื้นที่ที่อยู่อาศัยส่วนใหญ่ของเมืองถูกจมอยู่ใต้น้ำหลังจากการสร้างเขื่อนซาเมอูระแล้วเสร็จ
โอกาวะมีการปกครองในรูปแบบนายกเทศมนตรี-สภาโดยมีนายกเทศมนตรีที่มาจากการเลือกตั้งโดยตรง และมีสภาหมู่บ้านเป็นฝ่ายนิติบัญญัติระบบสภาเดียวที่มีสมาชิก 6 คน ในแง่ของการเมืองระดับจังหวัด หมู่บ้านโอกาวะร่วมกับเทศบาลอื่น ๆ ในอำเภอโทซะและอำเภอนางาโอกะ รวมกันเป็นเขตเลือกตั้งที่ให้สมาชิกสภาจังหวัดโคจิจำนวน 1 คน ในแง่ของการเมืองระดับชาติ หมู่บ้านโอกาวะเป็นส่วนหนึ่งของเขตเลือกตั้งที่ 1 จังหวัดโคจิ ในการเลือกตั้งสภาผู้แทนราษฎรซึ่งเป็นสภาล่างของรัฐสภาญี่ปุ่น
อุตสาหกรรมหลักในหมู่บ้านโอกาวะคืออุตสาหกรรมการตัดไม้ โดยพื้นที่ภูเขาส่วนใหญ่ในหมู่บ้านถูกแปลงเป็นฟาร์มต้นซีดาร์ นอกจากนี้ ยังมีเหมืองทองแดงชิราตากิ (白滝鉱山) ซึ่งตั้งอยู่ในหมู่บ้านโอกาวะ เปิดดำเนินการระหว่าง ค.ศ. 1919 ถึง ค.ศ. 1985
โอกาวะมีโรงเรียนที่เปิดสอนระดับประถมศึกษารวมกับมัธยมศึกษาตอนต้น 1 แห่ง ซึ่งสังกัดเทศบาลหมู่บ้าน และไม่มีโรงเรียนมัธยมศึกษาตอนปลาย นอกจากนี้ยังมีศูนย์ธรรมชาติซึ่งมีการจัดค่ายฤดูร้อนและโครงการทัศนศึกษานอกสถานที่ ซึ่งเปิดโอกาสให้เยาวชนญี่ปุ่นได้มีโอกาสไปใช้ชีวิตในหมู่บ้านบนภูเขาที่ห่างไกลสำหรับนักเรียนระดับประถมศึกษาและ/หรือมัธยมศึกษาตอนต้น
โอกาวะไม่มีรถไฟโดยสารให้บริการ สถานีที่ใกล้ที่สุดคือสถานีรถไฟโอซูงิบนสายโดซังของบริษัทรถไฟชิโกกุอย่างไรก็ตาม ผู้โดยสารส่วนใหญ่มักเดินทางไปยังสถานีรถไฟโคจิโดยรถบัส
โอกาวะไม่มีทางหลวงแผ่นดินสายใด ๆ ผ่าน มีเพียงถนนจังหวัดได้แก่
โอกาวะมีขึ้นชื่อในเรื่องของวัวเนื้อดำ โดยมีเทศกาลวัวเนื้อดำประจำปีของโอกาวะ (ญี่ปุ่น:謝肉祭;โรมาจิ:Shanikusai;ทับศัพท์: ชานิกูไซ แปลว่า "เทศกาลขอบคุณเนื้อวัว") ซึ่งดึงดูดผู้คนจากทั่วเกาะชิโกกุและเกาะฮนชูได้จำนวนมาก นอกจากนี้ โอกาวะยังมีเส้นทางเดินป่าที่ให้ประสบการณ์แก่นักท่องเที่ยวด้วยทิวทัศน์อันสวยงามของชิโกกุอีกด้วย